د افغانی سرې میاشتې له لوری د پکتیکا ولایت خوشامند ولسوالۍ کې ۵۰۰ بېوزلو کورنیو سره د خوراکی توکو مرسته ترسره شوه نن شنبه د روان ۱۴۴۵ کال د رمضان المبارک میاشتې ۲۷مه نیټه د افغانی سرې میاشتې له لوری د پکتیکا ولایت خوشامند ولسوالۍ کې ۵۰۰ بېوزلو او اړمنو کورنیو سره د ۴۲،۵ ټنه خوراکی توکو مرسته وشوه. د افغانی سرې میاشتې د سوېل لویدیځ مرکزی زون رئیس ښاغلی مولوی سید منهاج الدین «هاشمی»، د پکتیکا نماینده ګۍ رئیس ښاغلی مولوی عارف الله«حامد»، زون د حوادثو عمومی مدیر ښاغلی عبدالمستعان «رحمانی» او نماینده ګۍ یو شمیر کارمندانو او رضاکارانو په شتون کې د خوشامند ولسوالۍ جمجه، مناری، معروف خیل، چوری، شاتوری، خوشامند او … کلیو کې ۵۰۰ بېوزلو کورنیو ته خوراکی توکی توزېع شول. ښاغلی «هاشمی» د یادې توزېع د شفافیت او اړمنو ته د مرستو رسولو نه ډاډ ورکړ، او زیاته یې کړه: سره میاشت تل هڅه کوی اړمنو ته هرچېرته چې وی لاسنیوی یې وکړی، همدارنګه یې د آلمان سولې کلی څخه هم مننه وکړه چې د افغانستان اړمنو او بېوزله خلکو سره مرستې کوی. یاده مرسته چې د آلمان سولې کلی لخوا چمتو شوې وه پکې هرې کورنۍ ته ۵۰ کیلو اوړه، ۲۴.۵ کیلو وریجې او ۱۰ لیټره غوړی شامل وو. همدارنګه ګټه اخیستونکو او د سیمې اوسېدونکو له افغانی سرې میاشتې څخه مننه وکړه او خوښی یې څرګنده کړه چې د روژې مبارکې په میاشت کې یې اړمنې او بېوزلې کورنی په شفاف ډول ثبت او نن یې مرسته ورسره وکړه.